b'\n_START_ARTICLE_\nBrasil (insul\xc4\x83 mitologic\xc4\x83)\n_START_PARAGRAPH_\nBrasil, cunoscut\xc4\x83 \xc8\x99i sub numele de Hy-Brasil sau numeroase alte variante, este o insul\xc4\x83 fantom\xc4\x83 despre care s-a afirmat ca s-ar afla \xc3\xaen Oceanul Atlantic \xc3\xaen vestul Irlandei. \xc3\x8en mitologia irlandez\xc4\x83 este descris\xc4\x83 ca fiind \xc3\xaenv\xc4\x83luit\xc4\x83 \xc3\xaen cea\xc8\x9b\xc4\x83, cu excep\xc8\x9bia unei singure zile odat\xc4\x83 la fiecare \xc8\x99apte ani, c\xc3\xa2nd devine vizibil\xc4\x83 dar nu poate fi atins\xc4\x83. Probabil, are r\xc4\x83d\xc4\x83cini similare cu alte insule mitologice despre care se spune c\xc4\x83 exist\xc4\x83 \xc3\xaen Oceanul Atlantic, cum ar fi Atlantida, Insula Sf\xc3\xa2ntului Brendan \xc8\x99i Insula Mam.\n_START_SECTION_\nEtimologie\n_START_PARAGRAPH_\nEtimologia numelor Brasil \xc8\x99i Hy-Brasil este necunoscut\xc4\x83, dar \xc3\xaen tradi\xc8\x9bia irlandez\xc4\x83 se crede c\xc4\x83 deriv\xc4\x83 din Irish U\xc3\xad Breasail (\xc3\xaensemn\xc3\xa2nd "descenden\xc8\x9bi (de exemplu, ai clanului) Breasal"), unul dintre cele mai vechi clanuri din nord-estul Irlandei. cf. irlandezei vechi: \xc3\x8d: insul\xc4\x83; bres: frumuse\xc8\x9be, valoare, mare, puternic._NEWLINE_\xc3\x8en ciuda asem\xc4\x83n\xc4\x83rii, numele \xc8\x9b\xc4\x83rii Brazilia nu are nicio leg\xc4\x83tur\xc4\x83 cu insulele mitice. Acesta a fost numit\xc4\x83 prima dat\xc4\x83 ca Ilha de Vera Cruz (Insula Sfintei Cruci) \xc8\x99i mai t\xc3\xa2rziu Terra de Santa Cruz (\xc8\x9aara Sfintei Cruci) de c\xc4\x83tre navigatorii portughezi care au descoperit \xc8\x9bara. Dup\xc4\x83 c\xc3\xa2teva decenii, a \xc3\xaenceput s\xc4\x83 fie numit\xc4\x83 "Brazilia" (Brasil, \xc3\xaen portughez\xc4\x83) ca urmare a exploat\xc4\x83rii de lemn nativ brazilian, \xc3\xaen acel moment singura resurs\xc4\x83 care este exportat\xc4\x83 de pe acele p\xc4\x83m\xc3\xa2nturi. \xc3\x8en portughez\xc4\x83, lemnul brazilian este numit pau-brasil, cuv\xc3\xa2ntul brasil av\xc3\xa2nd sensul etimologic de "ro\xc8\x99u ca un t\xc4\x83ciune", format din latinescul brasa ("t\xc4\x83ciune/jar") \xc8\x99i sufixul -il (din -iculum ori -ilium).\n_START_SECTION_\nApari\xc8\x9bie pe h\xc4\x83r\xc8\x9bi\n_START_PARAGRAPH_\nH\xc4\x83r\xc8\x9bi maritime au identificat o insul\xc4\x83 numit\xc4\x83 "Bracile" \xc3\xaen largul coastei de vest a Irlandei, \xc3\xaen Oceanul Atlantic, \xc3\xaencep\xc3\xa2nd cu 1325, \xc3\xaentr-un portulan realizat de Angelino Dulcert. Mai t\xc3\xa2rziu, a ap\xc4\x83rut ca Insula de Brasil pe harta vene\xc8\x9bian\xc4\x83 a lui Andrea Bianco (1436), ata\xc8\x99at\xc4\x83 de una dintre insulele cele mai mari dintr-un grup de insule din Oceanul Atlantic. Aceast\xc4\x83 insul\xc4\x83 a fost identificat\xc4\x83 pentru un timp cu insula modern\xc4\x83 Terceira din Azore._NEWLINE_O hart\xc4\x83 catalan\xc4\x83 din cca. 1480 eticheteaz\xc4\x83 dou\xc4\x83 insule ca "Illa de brasil", una la sud-vest de Irlanda (unde se presupune c\xc4\x83 ar fi locul insulei mitologice) \xc8\x99i una la sud de "Illa verde" sau Groenlanda._NEWLINE_Pe h\xc4\x83r\xc8\x9bi insula a fost prezentat\xc4\x83 ca fiind circular\xc4\x83, de multe ori cu o str\xc3\xa2mtoare central\xc4\x83 sau un r\xc3\xa2u care curge de la est-vest de-a lungul diametrului insulei. \xc3\x8en ciuda \xc3\xaencerc\xc4\x83rilor e\xc8\x99uate de a o g\xc4\x83si, aceasta a ap\xc4\x83rut \xc3\xaen mod regulat pe h\xc4\x83r\xc8\x9bi p\xc3\xa2n\xc4\x83 \xc3\xaen 1865 ca fiind situat\xc4\x83 la sud vest de Golful Galway, de data aceasta fiind numit\xc4\x83 St\xc3\xa2nca Brasil (Brasil Rock).'